Kim Andersen (politiker)

Kim Andersen (født 17. oktober 1957 i Silkeborg) er en dansk nuværende generalkonsul, tidligere informationschef og politiker og medlem af Folketinget for Venstre. Han var midlertidig medlem af Folketinget flere gange fra 1995 til 1997, og fast medlem fra 1998 til 2015. I 2016 blev Kim Andersen bestyrelsesformand i Energinet.dk. I 2017 blev han af den danske regering udpeget til generalkonsul i Flensborg. Derudover sidder han i en række mindre bestyrelser og råd.

Baggrund og erhvervskarriere 
Kim Andersen gik i folkeskole i henholdsvis Th. Langs Skole i Silkeborg og Vestre Skole i Grenaa. Han tog en handelseksamen fra Grenaa Handelsskole. Efterfølgende videreuddannede han sig ved Danish Centre Ltd., London, i 1978 samt ved Danske Slagterier og Ess-Food, Axelborg i 1978-81. I 1983-84 var han stud.rer.soc. ved OUC.

Han var sekretær ved Venstres Folketingsgruppe 1981-84, hvorpå han var pressechef i Dansk Landbrugs Grovvareselskab A.m.b.a. på Axelborg i København 1984-87. Derpå var han koncern-informationschef i Aktieselskabet Korn- og Foderstof Kompagniet, KFK, i Viby J i 1987-98.

Tillidsposter 
Andersen var medlem af hovedbestyrelsen for Den danske Europabevægelse 1979-93, af bevægelsens forretningsudvalg fra 1985 og var formand for forretningsudvalget 1988-92. Han var medlem af bestyrelsen for kursusejendommen Gl. Skovridergaard ved Silkeborg og formand for Gl. Skovridergaards Højskoler 1980-84. Han var også initiativtager til »Århus Amt stemmer JA-Komiteen for et JA til Den Europæiske Union« i 1992. Han var endvidere formand for Fællesrådet vedrørende Mineralske Råstoffer i Grønland 2003-10, formand for regeringens udvalg vedrørende kulturelle anliggende i Sydslesvig (6-mandsudvalget) 2004-11. Han var statsministerens personlige repræsentant vedrørende fremme af et uhindret arbejdsmarked i grænselandet 2005-07, og han har været medlem af en lang række bestyrelser, herunder bestyrelsen for Den Selvejende institution Fregatten Jylland fra 2007.

I 2017 blev han af regeringen udpeget som dansk generalkonsul i Flensborg.

Politisk løbebane 
Kim Andersen var medlem af VU's landsstyrelse og forretningsudvalg 1979, næstformand for VU's Landsorganisation 1980-82. Han var medlem af Venstres hovedbestyrelse 1980-82 og 1990-94.

Han var medlem af Skanderborg Byråd 1994-1998 (udtrådt 1. sept. 1998), 1. viceborgmester og ordfører for Venstre i samme periode. Han var også medlem af Århus Amtsråd fra 1994-2007, blandt andet medlem af Økonomiudvalget.

Kim Andersen var sit partis kandidat til Folketinget i Horsenskredsen 1990-95 og i Skanderborgkredsen fra 1996. Han kom først i Folketingen som midlertidigt medlem for Vejle Amtskreds i flere perioder i 1995-1997 hvor han var stedfortræder for Eva Kjer Hansen, 
Jens Vibjerg og Anders Mølgaard.
Han blev valgt som folketingsmedlem for Århus Amtskreds fra 11. marts 1998 og senere, fra 2007-2015, for Østjyllands Storkreds.

Som folketingsmedlem var han blandt andet delegeret ved FN's 55. generalforsamling i 2000 og ved 68. generalforsamling i 2013. Han var formand for Venstres Landsorganisations Energipolitiske Udvalg fra 1998-2002 og energipolitisk ordfører fra 2001 og formand for Folketingets kulturudvalg 2001-2007.

Privatliv 
Andersen er søn af tidligere folketingsmedlem, direktør Niels Andersen og Gudrun Andersen. Han er gift med Birte M. Andersen, byrådsmedlem og folketingskandidat - sammen har de tre børn.

Referencer 

Folketingsmedlemmer i 1990'erne
Folketingsmedlemmer i 2000'erne
Tidligere folketingsmedlemmer fra Venstre
Amtsrådsmedlemmer fra Venstre
Riddere af Dannebrog
Folketingsmedlemmer i 2010'erne
Personer fra Silkeborg
Landmænd fra Danmark
Personer i Kraks Blå Bog
Konsuler fra Danmark